Carles Cases Trio actuaran en el concert de novembre de Cinc Segles de Música
23 de novembre de 2017

La XIII edició del festival Cinc Segles de Música a l'Eliana ofereix el dissabte 25 de novembre el seu segon concert. La present temporada es va obrir amb molt bon acolliment per part del públic el passat 28 d'octubre, amb l'actuació de l'orquestra barroca La Dispersione.

En aquest segon concert, els espectadors podran trobar-se amb un intèrpret que, a més, és autor o arranjador de les peces que componen el repertori, cosa poc habitual en el certamen. El protagonista serà el pianista, violoncel•lista, director d'orquestra i compositor català Carles Cases, de reconegut prestigi pel seu treball en la composició de bandes sonores de pel•lícules, havent posat música a més de seixanta films de directors com Ventura Pons, Gonzalo Suarez, Jaime Chávarri i una llarga llista de cineastes de primer ordre. Posseeix dos premis Goya a la millor banda sonora en els anys 1996 i 2008.

Cases és músic de formació clàssica i jazzística, ha dirigit i format part de diversos grups de jazz, música de cambra, big band i ha compost per a importants cantants del nostre país. Ha sigut director musical i arranjador de Lluís Llach en la seua època de major èxit i, de fet, una part del concert del dissabte estarà dedicada a temes del cantautor català. Així es podran escoltar temes tan mítics com “Que tinguem sort”, “El jorn dels miserables”, “País petit” o “Viatge a Ítaca”.

La formació que presentarà en l'Auditori de l'Eliana és de trio, al costat del contabajista Pau Lligadas i el guitarrista Jordi Farrés. La cita serà a la seua hora habitual, a les 20:00 i el preu de les entrades, cosa també habitual, és totalment assequible: 5 € la general i 4 € la reduïda. La venda anticipada es pot fer a través de la web municipal www.elientrada.es, encara que també es podran adquirir al mateix preu en taquilla.